NARIADENIE RADY (ES) č. 2223/2004
z 22. decembra 2004,
ktorým sa mení a dopĺňa nariadenie (ES) č. 1257/1999 o podpore rozvoja vidieka z Európskeho poľnohospodárskeho usmerňovacieho a záručného fondu (EPUZF)
RADA EURÓPSKEJ ÚNIE,
so zreteľom na Zmluvu o založení Európskeho spoločenstva, a najmä na jej článok 37;
so zreteľom na návrh Komisie,
so zreteľom na stanovisko Európskeho parlamentu (1),
keďže:
(1)
Článok 47 ods. 2 druhý pododsek tretia zarážka nariadenia Rady (ES) č. 1257/1999 (2), zmeneného a doplneného nariadením (ES) č. 1783/2003 (3), stanovuje, že príspevok Spoločenstva na agro-environmentálne opatrenia nemôže presiahnuť 85 % v oblastiach, na ktoré sa vzťahuje cieľ 1, a 60 % v ostatných oblastiach.
(2)
Článok 47a ods. 3 nariadenia (ES) č. 1257/1999, ktorým sa stanovujú osobitné finančné ustanovenia pre členské štáty, ktoré pristúpili 1. mája 2004, určuje, že článok 47 uvedeného nariadenia sa neuplatňuje na financovanie opatrení uvedených v článku 47a ods. 1, medzi ktoré patria aj agro-environmentálne opatrenia. Finančný príspevok Spoločenstva určený na tieto opatrenia môže dosiahnuť 80 % v oblastiach, na ktoré sa vzťahuje cieľ 1 v súlade s ustanoveniami článku 47b ods. 1.
(3)
S cieľom vyhnúť sa rozdielom v zaobchádzaní s členskými štátmi, ktoré tvorili Spoločenstvo do 30. apríla 2004 a členskými štátmi, ktoré pristúpili 1. mája 2004 pokiaľ ide o financovanie agro-environmentálnych opatrení v oblastiach, na ktoré sa vzťahuje cieľ 1, je potrebné, odo dňa uvedeného pristúpenia, zosúladiť výšku finančného príspevku uplatniteľnú pre nové členské štáty s výškou príspevku pre staré členské štáty v súlade s článkom 47 ods. 2 druhým pododsekom treťou zarážkou nariadenia (ES) č. 1257/1999.
(4)
Článok 47 ods. 2 druhý pododsek, prvá a druhá zarážka nariadenia (ES) č. 1257/1999 stanovujú sadzbu príspevku Spoločenstva v oblastiach, ktoré nespadajú pod cieľ 1 a 2. V súlade s článkom 47a ods. 3 nariadenia (ES) č. 1257/1999 v znení aktu o pristúpení z roku 2003, tieto ustanovenia sa neuplatnia na členské štáty, ktoré pristúpili k Európskej únii 1. mája 2004, pretože mali iba oblasti, ktoré spadajú pod cieľ 1 a 2. Odvtedy sa ukázalo, že niektoré z týchto členských štátov, ako napr. Slovensko, majú tiež oblasti mimo uvedených cieľov, kde sa môžu uplatňovať opatrenia na rozvoj vidieka. Na základe týchto okolností, je potrebné spraviť ustanovenia nariadenia (ES) č. 1257/1999, ktorými sa ustanovuje sadzba príspevku Spoločenstva pre opatrenia, na ktoré sa vzťahuje program rozvoja vidieka, uplatniteľnými na členské štáty, ktoré pristúpili k Európskej únii 1. mája 2004.
(5)
Nariadenie (ES) č. 1257/1999 je preto potrebné zmeniť a doplniť,
PRIJALA TOTO NARIADENIE:
Článok 1
V článku 47a ods. 3 nariadenia (ES) č. 1257/1999 sa písmeno b) nahrádza týmto textom:
„b)
článok 35 ods. 1, článok 35 ods. 2 druhá zarážka, článok 36 ods. 2 a článok 47, s výnimkou odseku 2 druhého pododseku tohto nariadenia.“
Článok 2
Toto nariadenie nadobúda účinnosť v nasledujúci deň po jeho uverejnení v Úradnom vestníku Európskej únie.
Uplatňuje sa od 1. mája 2004.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 22. decembra 2004